钦定古今图书集成/理学汇编/文学典/第126卷 > 《答刘沔书》苏轼
## 钦定古今图书集成/理学汇编/文学典/第126卷 > 《答刘沔书》苏轼

轼顿首。都曹刘君足下：蒙示书教及编录拙诗文二
十卷。轼平生以言语文字见知于世，亦以此取疾于
人，得失相补，不如不作之安也。以此常欲焚弃笔砚，
为喑默人，而习气宿业，未能尽去，亦谓随手云散乌
没矣。不知足下默随其后，掇拾编缀，略无遗者，览之
惭污，可为多言之戒。然世之蓄轼诗文者多矣，率真
伪相半，又多为俗子所改窜，读之使人不平。然亦不
足怪，识真者少，盖从古所病。梁萧统集《文选》，世以为
工。以轼观之，拙于文而陋于识者，莫统若也。宋玉赋
《高唐神女》，其初略陈所梦之因，如《子虚》亡是，公相与
问答，皆赋矣，而统谓之“叙”，此与儿童之见何异？李陵、
苏武赠别长安，而诗有江汉之语，及陵与武书，词句
儇浅，正齐梁间小儿所拟作，决非西汉文，而统不悟。
刘子元独知之。蔚宗作《蔡琰传》，载其二诗，亦非是。董
卓已死，琰乃流落。方卓之乱，伯喈尚无恙也，而其诗
乃云“以卓乱故，流入于胡。”此岂真琰语哉？其笔势乃
效建安七子者，非东汉诗也。李太白、韩退之、白乐天
诗文，皆为庸俗所乱，可为太息。今足下所示二十卷，
无一篇伪者，又少谬误。及所示书词，清婉雅奥，有作
者风气，知足下致力于斯文久矣。某穷困，本坐文字，
盖愿刳形去皮而不可得者。然幼子《过文》益奇，在海
外，孤寂无寥，过时出一篇见娱，则为数日喜，寝食有
味。以此知文章如金玉珠贝，未易鄙弃也。见足下词
学如此，又喜吾同年兄龙图之有后也，故勉作报书。
匆匆不宣。